**Likumprojekta**

**„Arhitektūras likums” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Arhitektūras likums” (turpmāk – Likumprojekts) izstrādāts, lai nodrošinātu tiesisko bāzi arhitektūras nozares pārvaldībai, arhitekta profesijas reglamentēšanai un kvalitatīvas arhitektoniski telpiskās vides veidošanai, tādējādi nodrošinot ikviena tiesības dzīvot labvēlīgā vidē, adaptējot Latvijas likumdošanā Davosas deklarācijas principus par augstas kvalitātes būvkultūras (*Baukultur*) veidošanu. Likumprojekts stāsies spēkā 2022.gada 1.jūnijā. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Likumprojekts izstrādāts, pamatojoties uz Kultūras pamatnostādņu 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) 5.3.nodaļas „Konkurētspējīgas kultūras un radošās industrijas” 5.3.6.apakšnodaļas „Prioritātes rīcības virzienu ietvaros veicamie uzdevumi un aktivitātes” 2.rīcības virziena „Radošo industriju sektora konkurētspēja un eksports” 2.2.uzdevuma „Veicināt arhitektūras nozares konkurētspēju un attīstību” ietvaros noteikto 2.2.1.pasākumu „Izstrādāt Arhitektūras likumu” un atbilstoši Kultūras pamatnostādnēm 2014. – 2020.gadam „Radošā Latvija” apstiprinātajā Arhitektūras nozares stratēģijā 2015. – 2020.gadam noteikto rīcības virzienu „Arhitektūras nozares tiesiskās sistēmas pilnveidošana” un rīcības virzienu „Arhitektūras nozares pārvaldības modeļa izveidošana un īstenošana visā Latvijas teritorijā”. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Arhitektūra– vides veidošanas māksla, kas aptver integrētu skatījumu uz cilvēku dzīves telpu no telpiskās plānošanas, pilsētplānošanas un ainavu projektiem, līdz atsevišķām būvēm un to ārējam un iekšējam veidolam, vienlīdz ievērtējot estētiskos, funkcionālos, sociālos, ekoloģiskos un ekonomiskos aspektus.  Arhitektūra sekmē sabiedrības labklājību, valsts izaugsmi un starptautisko atpazīstamību. Latvijas arhitektūra kopumā ir būtiska nācijas un visas Ziemeļeiropas kultūras sastāvdaļa. Tā veido reģiona telpisko identitāti un uzrāda īpašas kvalitātes vēsturiskās un mūsdienu arhitektūras kontekstā, kā arī veiksmīgus reģiona arhetipisko vērtību interpretācijas piemērus.  Arhitektūra līdz šim ir bijusi pārāk šauri interpretēta, galvenokārt saistībā tikai ar būvniecību. Tādēļ būtiski ir definēt arhitektūru kā starpdisciplināru nozari un stiprināt tās lomu un ciešo saistību ar citām nozarēm, zinātni, izglītību, mūsdienu tehnoloģijām un sabiedrībā notiekošajiem procesiem, atbilstoši mūsdienu prasībām un vajadzībām.  Bez būvprojektēšanas arhitekta profesija aptver vēl daudzas citas jomas, tajā skaitā pilsētplānošanu, teritorijas attīstības plānošanu, ainavu arhitektūru, publicistiku, zinātnisko pētniecību, pedagoģiju u.c., taču nepastāv konsolidēts normatīvais regulējums, kas attiektos uz visu nozari, reglamentētu arhitekta profesiju un tās pašpārvaldes kārtību, noteiktu arhitektūras principus un par to īstenošanu atbildīgās institūcijas.  Šobrīd arhitektūras nozares regulējums ir decentralizēts vairākos likumos, starp kuriem kā būtiskākie minami:  1) Būvniecības likums šobrīd attiecībā uz arhitektūras nozari ir galvenais regulējošais likums un ietver arhitektoniskās kvalitātes principu (Būvniecības likuma 4.panta 1.punkts), pilnvarojumu Ministru kabinetam izdot būvspeciālistu kompetences un novērtēšanas un patstāvīgās prakses uzraudzības noteikumus, tajā skaitā sertifikātu izsniegšanu un anulēšanu fiziskām personām patstāvīgai praksei arhitektūras jomā (5.panta pirmās daļas 4.punkts), un nodarbināt vismaz vienu arhitektu kā speciālistu būvvaldē (12.panta otrā daļa), prasības patstāvīgas prakses tiesību iegūšanai arhitektūras jomā (13.panta otrā daļa), kā arī pienākumu reģistrēties būvkomersantu reģistrā komercdarbības veikšanai arhitektūras jomā (22.panta pirmā daļa);  2) likums „Par reglamentētajām profesijām un profesionālās kvalifikācijas atzīšanu” nosaka arhitekta profesiju kā reglamentēto profesiju (7.panta pirmā daļa), vispārīgās prasības arhitekta izglītībai un profesionālajai kvalifikācijai (8.pants), ārvalstīs iegūto arhitekta izglītību un profesionālo kvalifikāciju apliecinošo dokumentu atzīšanu (34.panta pirmās daļas 2.punkta a) apakšpunkts un 36.panta 6.punkts) un arhitekta profesionālās kvalifikācijas atzīšanu (48.pants);  3) Rīgas vēsturiskā centra saglabāšanas un aizsardzības likums nosaka atsevišķus arhitektūras nozari reglamentējošus aspektus attiecībā uz Rīgas vēsturisko centru un tā aizsardzības zonu, tajā skaitā nosacījumus mūsdienu arhitektūras un vides dizaina objektu radīšanai (5.panta piektā daļa) un jaunu ēku būvniecību Rīgas vēsturiskā centra publiskajā ārtelpā, paredzot to tikai pēc atklātos arhitektūras konkursos iegūtiem projektiem un to publiskas izvērtēšanas (14.pants).  **Starptautiskā prakse**  Likumprojekta izstrādē ņemti vērā šādi starptautiskie normatīvie akti un politikas dokumenti:  1) 1985.gada 3.oktobra Konvencijas Eiropas arhitektūras mantojuma aizsardzībai (Latvijā spēkā no 2003.gada 1.novembra) 11.pants paredz dalībvalstu pienākumu veicināt aizsargājamo objektu izmantošanu mūsdienu dzīves prasībām, 12.pants – veikt nepieciešamos pasākumus, lai jebkādi būvniecības darbi nekaitētu arhitektūras mantojuma arhitektoniskajam un vēsturiskajam raksturam un apkārtnei, kā arī palielināt sabiedrības interesi par mantojuma, apbūves kvalitātes un arhitektūras aizsardzību – 15.pants;  2) 2018.gada 22.janvārī Pasaules Ekonomikas foruma Kultūras ministru konferencē pieņemtā Davosas deklarācija, kas ievieš augstas kvalitātes būvniecības kultūras (*Baukultur*) koncepciju, apņemoties ieguldīt īpašas pūles, lai ikvienā valstī sasniegtu augstas kvalitātes būvniecības kultūru. Davosas deklarācijā uzsvērts, ka augstas kvalitātes *būvkultūras* iestrādāšana normatīvajos aktos nepieciešama kā obligāta prasība visās darbībās ar telpisku ietekmi (deklarācijas 15.punkts), kā arī ieviest attiecīgu politiku (deklarācijas 19.punkts) un atbalstīt darbības un pasākumus augstas kvalitātes *būvkultūras* veicināšanai un īstenošanai (deklarācijas 20.punkts);  3) Eiropas Savienības Padomes secinājumi par arhitektūru – kultūras devums ilgtspējīgā attīstībā (2008/C 319/05), kurā atzīmēta nepieciešamība pievērst īpašu uzmanību arhitektūras kvalitātei un dažādībai (secinājumu 5.punkts), dalībvalstis un Eiropas Komisija aicinātas ņemt vērā arhitektūru un tās īpašās iezīmes visās politikas jomās, sevišķi pētniecības, ekonomikas un sociālās kohēzijas, ilgtspējīgas attīstības un izglītības politikās (secinājumu 7.punkts), kā arī dalībvalstīm nodrošināt arhitektūras jaunradi ilgtspējīgas attīstības procesā, sekmēt sākotnēju un tālāku arhitektu apmācību (secinājumu 8.punkts);  4) Eiropas Padomes 2001.gada 12.februāra rezolūcija par arhitektonisko kvalitāti pilsētu un lauku vidē (2001/C 73/04), kura apstiprina, ka arhitektoniskā kvalitāte ir gan pilsētas, gan lauku vides daļa, aicinot dalībvalstis veicināt arhitektonisko kvalitāti, kā paraugu izmantojot sabiedrisko ēku celtniecības politiku (rezolūcijas II punkta c) apakšpunkts);  5) Starptautiskās Arhitektu savienības (*The International Union of Architects*, UIA) vadlīnijas arhitekta profesijas pārvaldībai, kas nosaka reglamentējošo iestāžu un profesionālo organizāciju lomu. Starptautiskās Arhitektu savienības konvencija par rekomendējamiem starptautiskiem profesionālisma standartiem arhitektūras praksē nosaka profesionalitātes principus un vienotus profesionālus standartus starptautiskajā līmenī. Konvencijas principi ir ievesti arhitektu praksē daudzās valstīs un ir adaptēti starptautisko arhitektu organizāciju standartos, tostarp Eiropas Arhitektu padomi (*The Architects’Council of Europe*, ACE). Izvērtējot Starptautiskās Arhitektu savienības vadlīnijas arhitekta profesijas pārvaldībai, atzīmējams, ka šobrīd Latvijā nepastāv tiesiskais regulējums attiecībā uz – arhitekta, sertificēta arhitekta un arhitekta biroja nosaukuma lietojumu, disciplināro atbildību par sertificētu arhitektu pārkāpumiem, uzraudzību pār neatļautu darbību arhitektūras nozarē, ētikas un profesionālās rīcības kodeksu saistošo raksturu un atbildīgo institūciju, kā arī arhitektūras konkursu rīkošanu;  6) Eiropas arhitektu padomes (ACE) 2003.gada 15.oktobra ziņojums „Pieeja profesijai” par Boloņas līguma piemērošanu arhitekta profesijai, kurā norādīts, ka Eiropas arhitektu padomes rekomendētais minimālais mācību apjoms arhitektūrā ir vismaz pieci gadi akadēmiskajās studijās, kuru papildina divu gadu prakse. Padome ziņojumā uzsver, ka atsevišķu izglītības iestāžu interpretācija par trīs gadu studiju programmu arhitekta izglītības un nosaukuma lietošanai ir nepietiekama;  7) Eiropas Parlamenta un Eiropas Padomes 2013.gada 20.novembra Direktīva 2013/55/ES,ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu), kurā uzskaitītas arhitekta izglītības un pieejas profesijai starptautiskās atzīšanas prasības;  8) Jaunā Leipcigas harta (*New Leipzig Charter*), kas pieņemta 2020.gada 30.novembrī, par nepieciešamību veicināt integrētu un ilgtspējīgu pilsētu attīstību, taisnīgu, zaļu un produktīvu pilsētu, un aktualizē līdzdalīgas, integrētas teritoriālas pieejas nepieciešamību pilsētu noturības un dzīves kvalitātes uzlabošanai pašreizējos aktuālajos apstākļos; 9) Eiropas Zaļais kurss − Eiropas komisijas 2019.gada 11.decembra paziņojums (*European Green Deal*), ir jaunā Eiropas Savienības izaugsmes stratēģija, kuras mērķis ir Eiropas Savienību ievirzīt uz pārejas ceļa, lai panāktu klimatneitrālu, taisnīgu un pārticīgu sabiedrību ar mūsdienīgu, resursu efektīvu un konkurētspējīgu ekonomiku; 10) „Renovācijas vilnis” (*Renovation Wave*) ir viena no Eiropas komisijas Zaļā kursa stratēģijām, kas publicēta 2020.gada 14.oktobrī. Tajā likts uzsvars uz esošo būvju renovāciju, tai skaitā uzlabojot to energoefektivitāti ar mērķi nākamajos 10 gados vismaz divkāršot renovācijas apjomu;  11) Eiropas Padomes stratēģiskā iniciatīva *New European Bauhaus* (Jaunais Eiropas „Bauhaus”*)* irviens no Eiropas Zaļā kursa projektiem – ekonomikas un kultūras projekts Eiropai, kas ietver dizainu, ilgtspējību un investīcijas, materializē Eiropas zaļo kursu un veido estētiku zaļās pārvaldes mērķiem. Jaunais Eiropas „Bauhaus” pirmo reizi pieminēts 2020.gada 16.septembrī Eiropas Komisijas priekšsēdētājas Urzulas fon der Leienas runā par stāvokli Eiropas Savienībā, iezīmējot kursu izkļūšanai no Covid-19 krīzes un virzībai uz nākotni. Viens no Jaunā Eiropas „Bauhaus” kustības pamatvirzieniem ir starpnozaru sadarbība, dažādu institūciju, nozaru speciālistu, ekspertu un sabiedrības koprade visos līmeņos.  Iepriekš minētie Eiropas Savienības politikas plānošanas dokumenti apliecina nepieciešamību skaidrot un nostiprināt arhitektūras nozares starpdisciplināro būtību arī nacionālā normatīvajā regulējumā.  **Likumprojekta nepieciešamība**  Diskusijas par Arhitektūras likuma izstrādi ir bijušas aktuālas kopš 2006.gada. Likumprojekta, kas regulētu arhitektūras kvalitātes prasības, izstrāde bija paredzēta vidēja termiņa politikas plānošanas dokumentā „Arhitektūras politikas pamatnostādnes 2009. – 2015.gadam” (apstiprinātas ar Ministru kabineta 2009.gada 11.augusta rīkojumu Nr.538), tomēr faktiski Likumprojekts noteiktajā termiņā netika izstrādāts. Likumprojekta nepieciešamība un Eiropas Savienības valstu pieredze izvērtēta pēc Kultūras ministrijas pasūtījuma Latvijas Arhitektu savienības (turpmāk – LAS) īstenotajā pētījumā „Sākotnējās ietekmes (*ex-ante*) salīdzinošais izvērtējums par likumprojekta „Arhitektūras kvalitātes likums” un „Arhitektu prakses likums” īstenošanas ietekme arhitektūras nozarē” (2014.gads) (turpmāk – pētījums).  Saskaņā ar veikto pētījumu tika konstatētas šādas galvenās problēmas:  1) nepilnības normatīvajā regulējumā kvalitatīvas arhitektoniskās vides nodrošināšanai, norādot, ka esošais tiesiskais regulējums ir vispārīgs, tas neietver arhitektūras nozares specifiskos jautājumus;  2) saskaņotas politikas un nozares koordinētas pārvaldības trūkums – visizvērstākais arhitekta profesijas tiesiskais regulējums ir tikai būvniecības jomā, bet būtisks mīnuss – arhitektūras un inženiertehniskie pakalpojumi netiek nošķirti no būvdarbu veikšanas, kā arī profesijas tiesiskais regulējums netiek saistīts ar profesionālo organizāciju;  3) nepietiekama sabiedrības informētība un izpratne par arhitektūras lomu un nozīmi vides ilgtspējības attīstībā, sabiedrības iesaiste plānošanas procesos un līdzdalība dzīves telpas veidošanā, zems arhitekta profesijas prestižs;  4) lēmumu pieņēmēju (pašvaldībās, konkursu vērtēšanas žūrijās, būvniecības sektorā) izpratnes trūkums par arhitektūras lomu sabiedrības labklājības un kvalitatīvas dzīves telpas veidošanā;  5) nepietiekams arhitektūras, kā starpnozaru disciplīnas, pozicionējums ar būvniecību un vides attīstību saistītajos jautājumos, neņemot vērā, ka vienlīdz svarīgs ir gan ekonomiskais, gan sociālais, gan kultūras aspekts;  6) nozares izglītības sistēmas neelastība un nepietiekami racionāla organizēšana;  7) zinātnes, pētniecības un eksperimentālās arhitektūras jomas atpalicība (panīkums) nepieciešamības izpratnes un finansējuma trūkuma dēļ, tam sekojošs nepietiekams tehniski inovatīvu risinājumu daudzums;  8) negodīga konkurence arhitektūras pakalpojumu tirgū – nepietiekama pakalpojuma kvalitāte, nepamatoti zemas pakalpojumu cenas;  9) vāji definēta arhitekta profesijas loma telpiskās attīstības plānošanas, ainavu plānošanas un būvniecības procesā;  10) pārmērīgs administratīvais slogs būvprojektu saskaņošanā;  11) nepieciešamība veikt izmaiņas profesijas tiesiskajā regulējumā, saistīt to ar profesionālo organizāciju, risināt profesionālās kvalifikācijas paaugstināšanas jautājumus;  12) nepieciešamība tuvināt arhitektūras nozares tiesisko regulējumu starptautiskajai praksei.  Lai risinātu *ex-ante* novērtējumā minētās problēmas, Likumprojekts paredz šādus galvenos tiesiskā regulējuma virzienus:  1) konsolidēts tiesiskais regulējums, kas aptver visu arhitektūras nozari, tai skaitā ainavu arhitektūru, definējot arhitektūras un arhitekta un ainavu arhitekta profesijas lomu, kā arī nosakot arhitektu un ainavu arhitektu tiesības, pienākumus un ētikas pamatprincipus;  2) priekšnoteikumi augstas kvalitātes būvkultūras radīšanai, nosakot arhitektūras principus, ieviešot prasības vizuālās mākslas un dizaina objekta iekļaušanai publiskās būvēs un ārtelpā, kā arī arhitektūras konkursu pamatnoteikumus;  3) noteiktas arhitektūras nozares pārraudzības un atbildīgās valsts un pašvaldību institūcijas un to uzdevumi;  4) noteikts arhitektūras nozares pašpārvaldes modelis, izveidojot Latvijas Sertificētu arhitektu kolēģiju;  5) stiprināta sertificētu arhitektu atbildība, nosakot disciplināro atbildību un tās uzraudzības kārtību.  Likumprojekta izstrādes laikā Latvijas Ainavu arhitektu asociācija (turpmāk – LAAA) izteica nepieciešamību integrēt Likumprojektā arī ainavu arhitektūru un ainavu arhitekta profesiju, LAAA aicināja veidot Likumprojektu kā koprades platformu, kas iespējo un stiprina starpdisciplināro pieeju kvalitatīvas vides veidošanai, iekļaujot ārtelpu kā tās neatdalāmo komponenti. Ainavu arhitekta profesija un izglītība, ainavu arhitektu profesionālā darbība Latvijas, Eiropas un starptautiskajos klasifikatoros un standartos ir iekļauta Likumprojektā uz līdzvērtīgiem principiem ar citām profesijām. LAAA norādīja, ka Latvijas tiesību aktu sistēmā ainavu arhitektūra un ainavu arhitekta profesija nav definēta un ainavu arhitektu profesionālās tiesības nav rezervētas un tādējādi ainavu arhitekta profesija ir ārpus vienlīdzīgu tiesību principa, un lūdza iekļaut ainavu arhitekta profesiju Likumprojektā kā līdztiesīgu, autonomu arhitektūras nozares profesiju un ainavu arhitektūru kā līdztiesīgu un autonomu radošo industriju.  Pamatojoties uz iepriekš minēto, Likumprojektā tika iekļauta arī ainavu arhitektūra un ainavu arhitekta profesija, ņemot vērā, ka tajā ir īpašas prasības sertificēšanai.  **Likumprojekta I nodaļa „Vispārīgie noteikumi”**  **Likumprojekta 1.pants** nosaka jaunus, līdz šim Latvijas Republikas normatīvajos aktos neregulētus terminus: arhitektūra, ainava, ainavu arhitektūra, arhitekts, ainavu arhitekts, arhitektoniski telpiskā vide, arhitektoniskais veidols, sertificēts arhitekts, sertificēts ainavu arhitekts.  Ieviesta arhitektūras nozares definīcija – kaut arī vairākos iepriekš minētajos likumos, kā arī citos normatīvajos aktos tiek lietots termins „arhitektūra”, tomēr šobrīd nepastāv vienota nozares definīcija, kā arī nav izpratne par daudzajām arhitektūras jomām. Tāpat Likumprojektā skaidrots termins „arhitektoniskais veidols” – kaut arī termins jau šobrīd tiek lietots Būvniecības likuma 16.panta 2.4 daļā kā viens no pamatojumiem būvvaldei atteikt izmaiņu saskaņošanu vai būvatļaujas nosacījumu grozīšanu (ja paredzētās izmaiņas būtiski skar būves arhitektonisko veidolu), tomēr normatīvajos aktos nav noteikts šī termina saturs un skaidrojums.  Dots terminu „sertificēts arhitekts” un „sertificēts ainavu arhitekts” skaidrojums, ņemot vērā, ka Likumprojekts nosaka šo personu kompetenci un tiesības strādāt konkrētā arhitektūras vai ainavu arhitektūras jomā.  Likumprojektā ir ieviests jēdziens „būvkultūra”un dots tāskaidrojums Davosas deklarācijas izpratnē. Tādējādi arī normatīvajos aktos ir adaptēta 2018.gada Davosas deklarācijā (*Davos Declaration 2018),* kurai Latvija ir pievienojusies, noteiktā būvkultūras (*Baukultur)* koncepcija. Saskaņā ar šo koncepciju, būvkultūra aptver ikvienu cilvēka darbību, kas pārveido būvēto vidi. Būvkultūra ir integrēta pieeja ilgtspējīgas augstas kvalitātes būvētās vides veidošanai, kas balstās uz visu procesā iesaistīto dalībnieku kompetenci, atbildību un cieņu pret kultūras vērtībām, vienlīdz ietverot gan detalizētus būvniecības risinājumus, gan dažāda mēroga ainavu un dabas, lauku un būvētās vides pārveidi.  **Likumprojekta 2.pants** nosaka likuma mērķi – radīt nosacījumus augstas kvalitātes būvkultūras*,* kā arī arhitektoniski telpiskās vides un kultūrainavas veidošanai un pārvaldībai, lai nodrošinātu ikviena tiesības dzīvot labvēlīgā vidē ar kultūras, sociālo, ekonomisko un dabas ilgtspēju.  Likuma mērķis izstrādāts, ņemot vērā arhitektūras un ainavu arhitektūras kā savstarpēji saistītu un integrētu jomu un starpdisciplīnu lomu cilvēku dzīves vides ilgtspējīgā attīstībā.  Izvērtējot *ex-ante* pētījumā konstatētās problēmas, Likumprojektā ietverts regulējums gan attiecībā uz ilgtspējīgas un kvalitatīvas arhitektoniski telpiskās vides veidošanu, kā arī arhitekta un ainavu arhitekta profesijas reglamentāciju un tās pārvaldes kārtību.  Šobrīd normatīvajā regulējumā uz arhitektūras nozari tieši attiecināms tikai Būvniecības likuma 4.panta 1.punktā noteiktais arhitektoniskās kvalitātes princips, savukārt netieši – arī pārējie Būvniecības likumā nostiprinātie principi. **Likumprojekta 4.pants** **„Arhitektūras principi”** paredz papildus arhitektoniskās kvalitātes principam noteikt arī citus arhitektūras principus, attiecinot tos uz visām arhitektūras jomām:  1) arhitektoniskās kvalitātes principu, saskaņā ar kuru arhitektūrā un ainavu arhitektūrā tiecas līdzsvarot visus vides veidošanas aspektus;  2) kvalitātes un izcilības principu, saskaņā ar kuru plānošana, projektēšana un realizācija tiek veikta ar mērķi atrast un īstenot konkrētajai situācijai vispiemērotāko risinājumu;  3) profesionalitātes principu, saskaņā ar kuru arhitektūrā un ainavu arhitektūrā jāvadās atbilstoši kompetences līmenim un ētikas normām;  4) ilgtspējības principu, saskaņā ar kuru tiek veidoti videi draudzīgi, ekonomiski efektīvi un sociāli atbildīgi risinājumi, kas nodrošina to pilnvērtīgu funkcionēšanu un attīstību arī nākotnē;  5) sadarbības un līdzdalības principu, saskaņā ar kuru kvalitatīvas arhitektūras, ainavas un dzīves telpas veidošanā iesaista sabiedrību, tajā skaitā arī publiskās pārvaldes institūcijas, nevalstiskās organizācijas un dažādas interešu grupas;  6) vienlīdzīgu iespēju principu, saskaņā ar kuru ikvienam sabiedrības loceklim tiek nodrošināta pieejama vide un vienlīdzīgas līdzdarbības iespējas.  Minētie principi papildina un paplašina principu loku, kas jāievēro arhitektoniski telpiskās vides veidošanā.  **Likumprojekta II nodaļa „Atbildīgās institūcijas un pilnvarotās nevalstiskās organizācijas”**  Likumprojekta II nodaļa nosaka arhitektūras nozares administratīvo strukturējumu un institūciju atbildības un uzdevumu sadalījumu, tai skaitā:  1) **Likumprojekta 5.pants** nosaka valsts pārvaldes iestāžu kompetenci arhitektūras nozarē, paredzot, ka vispārējo pārraudzību un koordināciju pār arhitektūras nozari nodrošina Kultūras ministrija. Kultūras ministrija saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” (turpmāk – MK noteikumi Nr.241) 1.punktu ir vadošā valsts pārvaldes iestāde kultūras nozarē, kas ietver autortiesību, kultūras pieminekļu aizsardzības, arhīvu, arhitektūras, dizaina, tautas mākslas, teātra, mūzikas, muzeju, bibliotēku, vizuālās mākslas, grāmatniecības, literatūras, kinematogrāfijas un kultūras un radošo industriju izglītības apakšnozares. Saskaņā ar MK noteikumiem Nr.241 Kultūras ministrija izstrādā kultūras politiku (kas ietver arī arhitektūras stratēģijas izstrādi), organizē un koordinē kultūras politikas īstenošanu, organizē valsts kultūras objektu ēku un būvju būvniecību, vada valsts un starptautiskos projektus un programmas valsts kultūras objektu būvniecībai. Bet citas Kultūras ministrijas funkcijas arhitektūras nozarē pašreizējā normatīvajā regulējumā nav noteiktas. Ņemot vērā arhitektūras nozares starpdisciplināro būtību, arī atsevišķu arhitektūras jomu politika un normatīvais regulējums ir dažādu ministriju kompetencē. Pašlaik būvniecības, mājokļu un enerģētikas (energoefektivitātes) jomā atsevišķas funkcijas veic Ekonomikas ministrija, telpiskās attīstības plānošanas un ainavu plānošanas jomā Vides aizsardzības un reģionālās attīstības ministrija, savukārt reglamentēto profesiju un izglītības jomā – Izglītības un zinātnes ministrija. Minētās ministrijas izstrādā atbilstošās jomas politikas dokumentus un normatīvo regulējumu;  2) **Likumprojekta 6.pants** nosaka konsultatīvas institūcijas – Nacionālās arhitektūras padomes darbības mērķi, padomes nolikuma apstiprināšanas kārtību un padomes sekretariāta funkcijas veicēju. Līdz šim Nacionālā arhitektūras padome darbojas kā kultūras ministra apstiprināta konsultatīva institūcija, tomēr, ņemot vērā tās izteikti starpdisciplināro raksturu, Likumprojekts paredz Nacionālās arhitektūras padomes nolikuma apstiprināšanu Ministru kabinetā, tai skaitā ietverot nosacījumus par Nacionālās arhitektūras padomes locekļu skaitu un iesaistīto institūciju pārstāvniecību. Savukārt Nacionālās arhitektūras padomes personālsastāvu, balstoties uz Ministru kabineta apstiprināto nolikumu, apstiprinātu kultūras ministrs;  3) vietējās pašvaldības kompetenci arhitektūras jomā nosaka **Likumprojekta 7.pants**, saskaņā ar kuru pašvaldība:  1) nodrošina un kontrolē Likumprojekta 4.pantā noteikto arhitektūras principu ievērošanu teritoriju attīstības plānošanā un pilsētplānošanā;  2) nodrošina pilsētas arhitekta dienesta izveidi Likumprojekta 8.panta pirmajā daļā noteiktajos gadījumos;  3) nodrošina būvvalžu arhitektu un ainavu arhitektu profesionālās izaugsmes un tālākizglītības iespējas;  4) veicina augstas kvalitātes būvkultūras ieviešanu un sabiedrības iesaisti;  5) īsteno kultūrainavas veidošanas un pārvaldības politiku, radot nosacījumus tās aizsardzībai un attīstībai, tai skaitā, izvirzot ainavu kvalitātes mērķus.  Likumprojekta 7.panta 5.punktā minētos ainavu kvalitātes mērķus katra pašvaldība var izvirzīt teritorijas attīstības plānošanas dokumentos, ja tas nepieciešams.  Saskaņā ar **Likumprojekta 8.panta** pirmo daļu pilsētas arhitekta dienests ir jāizveido valstspilsētās. Līdz Administratīvi teritoriālajai reformai galvenais arhitekts darbojās Latvijas Republikas galvaspilsētā – Rīgā (Rīgas pilsētas arhitekta birojs) un šādās valstspilsētās – Daugavpilī (Pilsētplānošanas un būvniecības departamenta vadītāja vietnieks – galvenais arhitekts), Jelgavā (būvvaldes vadītājs – galvenais arhitekts), Jūrmalā (Pilsētplānošanas nodaļas galvenais arhitekts), Jēkabpilī (Jēkabpils pilsētas būvvaldes galvenais arhitekts), Liepājā (Liepājas pilsētas būvvaldes galvenais arhitekts), Rēzeknē (Rēzeknes pilsētas būvvaldes Arhitektūras nodaļas vadītājs – galvenais arhitekts), Valmierā (Valmieras pilsētas būvvalde), kā arī Ventspilī (Arhitektūras un pilsētbūvniecības nodaļas galvenais arhitekts). Katrā no minētajām pilsētām bija atšķirīga struktūra un pieredze. Likumprojekts nenosaka prasības pilsētas arhitekta dienesta struktūrai un sastāvam, līdz ar to katras pašvaldības kompetencē ir pilsētas galvenā arhitekta funkciju nodrošināšana, atbilstoši pašvaldības nolikumam. Saskaņā ar Likumprojekta 8.panta ceturto daļu noteiktu uzdevumu veikšanai pilsētas arhitekts izveido konsultatīvu padomi, kuras sastāvā, atkarībā no konkrētā uzdevuma specifikas, iekļauj būvvaldes pārstāvjus, arhitektus, ainavu arhitektus un citus speciālistus ar atbilstošu kompetenci un profesionālo pieredzi, kā arī sabiedrības pārstāvjus.  Likumprojekts paredz tiesības izveidot pilsētas arhitekta dienestu arī citām pilsētām, ja tas nepieciešams, tāpat iespējams deleģēt pilsētas arhitekta funkciju pildīšanu citām pašvaldībām, pamatojoties uz deleģēšanas līgumu. Pilsētas arhitekta nolikumā var iekļaut arī nosacījumus par lauku teritoriju pārraudzību, ja tas nepieciešams.  Savukārt Likumprojekta 8.panta trešā daļa paredz minimālās prasības pilsētas arhitektam – pieredzes prasības profesijā arhitektam vismaz 10 gadi vai sertificētam arhitektam vismaz pieci gadi.  Likumprojekta 8.panta piektajā daļā ir noteikti konkrēti pilsētas arhitekta uzdevumi:  1) pārraudzīt šajā likumā minēto arhitektūras principu ievērošanu, tajā skaitā izskatīt attīstības ieceres atbilstību arhitektoniskās kvalitātes principam un pašvaldības noteiktajiem ainavu kvalitātes mērķiem;  2) piedalīties pilsētas teritorijas attīstības plānošanas dokumentu izstrādē, nosakot teritorijas ar īpašiem noteikumiem arhitektoniskās kvalitātes saglabāšanai, nodrošināšanai un ainavu kvalitātes mērķu īstenošanai, kā arī teritorijas, kuru apbūvei nepieciešams arhitektūras konkurss;  3) sniegt viedokli par pilsētas teritorijas attīstības plānošanas dokumentu projektiem pirms to nodošanas publiskai apspriešanai;  4) piedalīties attiecīgās pašvaldības organizēta arhitektūras konkursa žūrijā.  **Likumprojekta 9.pants** **„Profesionālās radošās organizācijas”** ietver regulējumu attiecībā uz arhitektūras un ainavu arhitektūras nozares nevalstiskā sektora organizācijām. Pašlaik arhitektu profesijas vispārīgās intereses pārstāv tikai divas profesionālās radošās organizācijas: LAS un LAAA, taču nākotnē iespējams veidoties vēl citām, specifiskākām profesionālām radošām arhitektu organizācijām. Likumprojekts paredz, ka arhitektu un ainavu arhitektu profesionālās radošās organizācijas pārstāv visās arhitektūras jomās strādājošo arhitektu un ainavu arhitektu intereses, nosakot, ka:  1) arhitektu un ainavu arhitektu profesionālās radošās organizācijas apvieno arhitektus un ainavu arhitektus ar mērķi veicināt arhitektu un ainavu arhitektu radošo darbību, tālākizglītību un sadarbību, stiprināt arhitektūras lomu sabiedrībā, atpazīstamību un konkurētspēju starptautiskā līmenī;  2) arhitektu un ainavu arhitektu profesionālās radošās organizācijas reģistrējas saskaņā ar Radošo personu statusa un profesionālo radošo organizāciju likumu;  3) arhitektu un ainavu arhitektu profesionālās radošās organizācijas aizsargā radošo personu profesionālās un sociālās tiesības, uztur savu biedru reģistru, uzkrāj un glabā informāciju par viņu radošo darbību, īsteno kultūras projektus, izstādes un citus pasākumus;  4) arhitektu un ainavu arhitektu profesionālās radošās organizācijas sadarbojas ar valsts un pašvaldības iestādēm jautājumos, kas skar arhitektoniski telpiskās vides un kultūrainavas kvalitāti, kā arī piedalās normatīvo aktu sagatavošanā un pilnveidošanā;  5) arhitektu un ainavu arhitektu profesionālās radošās organizācijas sadarbojas ar izglītības, zinātnes, mākslas un citu jomu profesionālām un sabiedriskām organizācijām, sekmē un veicina sabiedrības iesaisti būvkultūras principu īstenošanā;  6) arhitektu un ainavu arhitektu profesionālās radošās organizācijas pārstāv arhitektu un ainavu arhitektu intereses Latvijas Sertificētu arhitektu kolēģijā un citās organizācijās gan nacionālā, gan starptautiskā līmenī;  7) arhitektu un ainavu arhitektu profesionālās radošās organizācijas pilda citus uzdevumus atbilstoši Likumprojekta 5.panta piektajā daļā noteiktajam deleģējumam.  **Likumprojekta III nodaļa „Profesionālā darbība”**  Viens no Likumprojekta mērķiem ir aptvert visas arhitektūras un ainavu arhitektūras jomas, nosakot tiesības veikt profesionālo darbību izmantojot arhitekta un ainavu arhitekta profesijas nosaukumu. Tas ir ļoti būtiski, ņemot vērā dominējošo priekšstatu par arhitekta profesiju saistībā tikai ar būvprojektēšanu.  Likumprojektā atsevišķi izdalīta arhitekta un ainavu arhitekta profesionālā darbība, uzsverot, ka tas ir pastāvīgs, radošs, intelektuāls darbs.  **Likumprojekta 11.panta** pirmajā daļā ir noteikts, ka arhitekta un ainavu arhitekta profesionāla darbība ir pastāvīgs, radošs, intelektuāls darbs, ko veic arhitekts un ainavu arhitekts, sniedzot pakalpojumus vai strādājot jebkurā atbilstošajā arhitektūras jomā. Savukārt Likumprojekta 11.panta otrajā daļā ir dots to jomu uzskaitījums, kurās, atbilstoši savām profesionālajām kompetencēm un tiesībām, arhitekts un ainavu arhitekts var strādāt, izmantojot profesijas nosaukumu:  1) sniegt profesionālos pakalpojumus būvniecības procesā, tai skaitā veikt būvju projektēšanu pilnībā vai kādā daļā, vadīt būvprojektus, veikt objekta realizācijas uzraudzību;  2) strādāt ar arhitektūru vai telpiskās attīstības plānošanu saistītās jomās valsts vai pašvaldības institūcijās, vai privātajā sektorā;  3) strādāt ar ainavu arhitektūru, ainavu un kultūrainavu aizsardzību, pārvaldību un plānošanu vai telpiskās attīstības plānošanu saistītās jomās valsts vai pašvaldības institūcijās, vai privātajā sektorā;  4) strādāt pilsētplānošanas un telpiskās attīstības plānošanas jomā;  5) strādāt izglītības, zinātniski pētnieciskajā vai mediju jomā;  6) strādāt citās ar vides veidošanas mākslu saistītās jomās.  **Likumprojekta 12.pantā** noteiktas tiesības veikt profesionālo darbību un izmantot arhitekta un ainavu arhitekta nosaukumu. Saskaņā ar Likumprojekta 12.panta pirmo daļu arhitektam un ainavu arhitektam ir tiesības veikt profesionālo darbību un sniegt pakalpojumus, izmantojot arhitekta vai ainavu arhitekta nosaukumu, jebkurā no Likumprojekta 11.pantā nosauktajām darbības jomām.  Savukārt Likumprojekta 12.pantā otrajā daļā noteikts, ka arhitekta un ainavu arhitekta profesionālās darbības veikšanai un patstāvīgas prakses tiesību iegūšanai, lai veiktu būvju projektēšanu pilnībā vai kādā daļā, vadītu būvprojektus, kā arī strādātu kultūrainavu pārvaldības un ainavu mantojuma pārvaldību, ainavu aizsardzības un ainavu plānošanas jomās, ir nepieciešams normatīvajos aktos noteiktajā kārtībā iegūts arhitekta vai ainavu arhitekta prakses sertifikāts.  Likumprojekts arī nosaka, ka tiesības izmantot arhitekta vai ainavu arhitekta nosaukumu sava amata (dienesta, darba) attiecībās vai saimnieciskajā darbībā ir personām, kuras ir atbilstoši ieguvušas arhitekta vai ainavu arhitekta izglītību un darbojas kādā no arhitektūras vai ainavu arhitektūras jomām, vai ir sertificēti arhitekti un ainavu arhitekti, vai arī reģistrējušās radošas personas statusā profesionālajās radošajās organizācijās.  **Likumprojekta 13.pants** attiecas uz autortiesībām un, ņemot vērā praksē konstatētās problēmas autortiesību vispārējā regulējuma piemērošanā arhitektūras nozarē, ietver atsevišķus specifiskus nosacījumus. Ievērojot vispārējo Autortiesību likuma 14.panta pirmajā daļā minēto neatsavināmo autora personisko tiesību atļaut vai aizliegt izdarīt jebkādus pārveidojumus, grozījumus un papildinājums darbā (tai skaitā – arhitektūras darbā), praksē veidojas situācijas, kurās pasūtītājam nav nekādu iespēju veikt kaut vai minimālas izmaiņas būvprojekta vai būvē. Saskaņā ar Likumprojekta 13.panta pirmo daļu, noslēdzot līgumu par arhitekta vai ainavu arhitekta pakalpojuma sniegšanu, tajā iekļauj arī autortiesību jautājumus, tai skaitā attiecībā uz pasūtītāja tiesībām iniciēt izmaiņas būvprojektā vai realizētajā objektā. Likumprojekta 13.panta otrajā daļā noteikts, ka arhitekts un ainavu arhitekts nedrīkst bez pamatota iemesla liegt piekrišanu pārveidot viņa projektēto objektu gadījumos, ja netiek mainīts tā arhitektoniskais veidols. Ņemot vērā, ka nereti konkursa projektos autortiesību jautājums tiek dažādi interpretēts, Likumprojekta 13.pants trešajā daļā noteikts, ka arhitektūras un ainavu arhitektūras konkursā autortiesību piederības jautājumus nosaka konkursa nolikums. Nolikumā neietver prasību, ka tā dalībnieks atsakās no autora mantiskajām tiesībām par labu trešajai personai jau ar projekta iesniegšanu.  **Likumprojekta 14.pantā** **„Profesionālās ētikas pamatprincipi”** noteikti arhitekta un ainavu arhitekta ētikas pamatprincipi, kuri līdz šim nav ietverti nevienā normatīvajā regulējumā. Tādējādi tie attieksies ne tikai uz profesionālas radošās organizācijas biedriem un sertificētiem arhitektiem, kā tas bija līdz šim, bet uz visiem arhitektiem un ainavu arhitektiem, kas veic profesionālo darbību un izmanto arhitekta un ainavu arhitekta nosaukumu.  **Likumprojekta IV nodaļa „Konkursi”**  Likumprojekta IV nodaļa paredz prasības attiecībā uz arhitektūras un ainavu arhitektūras konkursu rīkošanu, lai iegūtu iespējami labāko projekta ideju vai metu pilsētas vai citas teritorijas plānošanas, arhitektūras vai būvniecības jomā. Šobrīd arhitektūras metu konkursa rīkošanu reglamentē Publisko iepirkumu likums (sk. Publisko iepirkumu likuma 1.panta 18.punktu, 8.panta otro daļu – paredzot tiesības rīkot metu konkursu, ja paredzamā līgumcena ir 10 000 *euro* vai lielāka, 31.pantu), tomēr metu konkurss Publisko iepirkumu likuma izpratnē ir piemērojams tikai kā publisko iepirkumu procedūras sastāvdaļa un ne visos gadījumos tā rezultātā tiek iegūts arhitektoniski kvalitatīvākais rezultāts. Šobrīd nav likumiska pienākuma izsludināt arhitektu konkursus un pasūtīt projektus ārpus publiskā iepirkuma regulējuma.  **Likumprojekta 15.pantā** definēts arhitektūras un ainavu arhitektūras konkursu mērķis, nosakot, ka arhitektūras un ainavu arhitektūras konkursi ir radoša sacensība, lai iegūtu salīdzinoši labāko ideju vai metu pilsētvides, ainavas, būvju, interjera vai dizaina objektu risinājumam.  Savukārt **Likumprojekta 16.pantā** doti arhitektūras un ainavu arhitektūras konkursu norises pamatnoteikumi, nosakot, ka:  1. arhitektūras un ainavu arhitektūras konkursus rīko šādos gadījumos:  1) lai rastu risinājumus gadījumos, kad būvniecība paredzēta pilsētbūvnieciski svarīgās, nozīmīgās vai sarežģītās vietās, vai sabiedrībai nozīmīgās dabas ainavās un kultūrainavās;  2) projektējamais objekts paredzēts brīvai sabiedrības pieejai un būtiski ietekmē publisko ārtelpu, neatkarīgi no īpašuma piederības;  3) teritorijas attīstības plānošanas dokumentos noteiktajās vietās;  4) normatīvajos aktos noteiktajos gadījumos;  2. konkursa noteikumu un citu sagatavoto materiālu apstiprināšanai, konkursam iesniegto projektu izskatīšanai, vērtēšanai un godalgu piešķiršanai izveido žūrijas komisiju, kuru nominē pirms konkursa izsludināšanas. Žūrijas komisija ir neatkarīga lēmumu pieņemšanā.  3. Ministru kabinets nosaka arhitektūras un ainavu arhitektūras konkursu iedalījumu un norises kārtību.  **Likumprojekta V nodaļa „Vizuālās mākslas un dizaina objekti publiskās būvēs”**  Likumprojekta V nodaļa ietver jaunu prasību, ka publiskās būves projekta sastāvā paredzama arī profesionālās vizuālās mākslas vai dizaina objektu iekļaušana, ietverot tos kopējās būves izmaksās publiskā iepirkuma vai publiskās un privātās partnerības gadījumos būvju pārbūves, pilsētvides vai kultūrainavas pārveidošanas gadījumos. Šīs normas mērķis ir celt publiskās vides kvalitāti un nodrošināt augstvērtīgu arhitektoniski telpisko vidi un kultūrainavu.  Līdzīgu regulējumu satur virkne Eiropas Savienības valstu normatīvo aktu (piemēram, Francijā kopš 1936.gada, Igaunijā kopš 2011.gada, Somijā kopš 1956.gada, Īrijā kopš 1978.gada, Zviedrijā kopš 1963.gada, Itālijā kopš 1949.gada, Nīderlandē kopš 1951.gada, kā arī Norvēģijā un Austrijā).  Atbilstoši Iepirkumu uzraudzības biroja sniegtajai informācijai iepriekš minētajiem nosacījumiem bija atbilstoši:  **2017.gadā** – 39 būvniecības objekti (vidējā viena objekta būvdarbu līgumcena 4,635 miljoni *euro*);  **2018.gadā** – 48 būvniecības objekti (vidējā viena objekta būvdarbu līgumcena 5,735 miljoni *euro*).  **Likumprojekta 17.pantā** noteikts vizuālās mākslas vai dizaina objektu izvietošanas mērķis − lai celtu publiskās vides kvalitāti un nodrošinātu augstvērtīgu arhitektoniski telpisko vidi un kultūrainavu, publiskās būves projekta sastāvā paredzama arī profesionālās vizuālās mākslas vai dizaina objektu iekļaušana, ietverot tos kopējās būves izmaksās publiskā iepirkuma vai publiskās un privātās partnerības gadījumos būvju pārbūves, pilsētvides vai kultūrainavas pārveidošanas gadījumos.  Savukārt **Likumprojekta 18.pantā** ietverti vizuālās mākslas vai dizaina objektu izvietošanas nosacījumi, tai skaitā:  1. pasūtītājs nodrošina, ka ne mazāk kā viena simtdaļa no plānotā objekta realizācijas budžeta tiek izlietoti vizuālās mākslas vai dizaina objektu izveidei un uzstādīšanai jaunbūvējamās vai pārbūvējamās publiskās būvēs, ja publisku būvdarbu līguma paredzamā līgumcena ir 1,5 miljoni *euro* vai lielāka un atbilst jebkuram no šādiem nosacījumiem:  1) būvdarbi vairāk nekā 50 procentu apjomā tiek finansēti no valsts vai pašvaldības budžeta līdzekļiem, tajā skaitā izmantojot publisko un privāto partnerību;  2) būve paredzēta publiskas personas institūcijai;  2. vizuālās mākslas vai dizaina objekta izmaksās iekļaujami tikai tādi publiskās būves vai tās teritorijas pielāgošanas un labiekārtošanas darbi, kas nepārprotami saistīti ar konkrētā mākslas vai dizaina objekta izveidi vai uzstādīšanu.  3. Ministru kabinets nosaka kārtību, kādā tiek veikta vizuālās mākslas vai dizaina objektu izvēle novietošanai publiskajās būvēs.  Vienlaikus, ievērojot, ka Likumprojekta V nodaļā noteiktais radīs ietekmi uz kopējo būvdarbu izmaksu struktūru, paredzēts, ka V nodaļa stājas spēkā tikai 2023.gada 1.jūnijā.  **Likumprojekta VI nodaļa „Latvijas Sertificētu arhitektu kolēģija”**  Likumprojekta VI nodaļa reglamentē sertificētu arhitektu darbības un pašpārvaldes kārtību, nosakot Latvijas Sertificētu arhitektu kolēģijas (turpmāk – Kolēģija) kā autonoma pašpārvaldes publisko tiesību subjekta darbību.  **Likumprojekta 19.pants** nosaka, ka Kolēģija ir neatkarīga sertificētu arhitektu un sertificētu ainavu arhitektu pašpārvaldes institūcija – autonoms pašpārvaldes publisko tiesību subjekts, kuras mērķis ir nodrošināt arhitekta un ainavu arhitekta profesiju reglamentāciju.  Kolēģija pēc profesijas principa apvieno visus sertificētus arhitektus un sertificētus ainavu arhitektus. Tādējādi visi sertifikātu ieguvušie arhitekti un ainavu arhitekti vienlaikus ir Kolēģijas biedri. Kolēģija ir tiesīga pārstāvēt sertificētu arhitektu un ainavu arhitektu intereses un viedokli attiecībās ar valsts un pašvaldību institūcijām un sabiedrību, sadarboties ar valsts un pašvaldību institūcijām, kā arī piedalīties normatīvo aktu sagatavošanā un pilnveidošanā.  Saskaņā ar **Likumprojekta 19.panta** piekto daļu Kolēģijā var tikt pārstāvētas arhitektu un ainavu arhitektu profesionālās radošās organizācijas.  Likumprojektā paredzētais risinājums – pašpārvaldes publisko tiesību subjekta statusa noteikšana Kolēģijai, izstrādāts ņemot vērā:  1) nepieciešamību nostiprināt arhitektūras nozares pašpārvaldes un neatkarības principus – līdzīgs risinājums jau šobrīd pastāv arī attiecībā uz sertificētu mediatoru padomi (sk. Mediācijas likuma 25.panta otro daļu), Latvijas Zvērinātu tiesu izpildītāju kolēģiju (sk. Tiesu izpildītāju likuma 114.pantu), Latvijas Zvērinātu notāru kolēģiju (sk. Notariāta likuma 216.pantu), kā arī Latvijas Zvērinātu advokātu kolēģiju (sk. Latvijas Republikas Advokatūras likuma 20.pantu);  2) Eiropas Savienības dalībvalstu pieredzi, veidojot arhitektūras nozarē pašpārvaldes subjektus, tajā skaitā, Lietuvā, Vācija, Austrijā, Čehijā un Ungārijā;  3) nepieciešamību atvieglot administratīvo slogu arhitektūras nozarē (arhitekta sertificēšanas prasības jau ilgstoši ir deleģētas LAS, tomēr kā pārvaldes uzdevums tas tiek deleģēts terminēti, tādējādi neveicinot ilgtermiņa pieeju arhitekta profesijas kvalitātes veidošanai);  4) nepieciešamību radīt sistēmu sūdzību izskatīšanai un disciplinārsodu piemērošanai, tādējādi aizsargājot sabiedrības un būvniecības procesa dalībnieku intereses.  **Likumprojekta 20.pants** nosaka Kolēģijas institūcijas – kopsapulce, padome, profesionālās prakses uzraudzības komisija un revīzijas komisija. Savukārt balsstiesīgo personu dalība Kolēģijā (sertificēti arhitekti un ainavu arhitekti) un Kolēģijas institūciju kompetence (kopsapulce, padome, profesionālās prakses uzraudzības komisijas un revīzijas komisija) noteiktas **Likumprojektā no 21. līdz 26.pantam**. Attiecīgi Kolēģijas kopsapulce (Likumprojekta 23.pants) ir augstākā pašpārvaldes institūcija, kuras ekskluzīvā kompetencē ietilpst Kolēģijas statūtu apstiprināšana, padomes locekļu ievēlēšana, profesionālās prakses uzraudzības un revīzijas komisiju ievēlēšana, padomes darbības un budžeta izpildes pārskatu apstiprināšana. Kolēģijas kopsapulce sasaucama ne retāk kā reizi trijos gados.  **Likumprojekta 25.pants** nosaka profesionālās prakses uzraudzības komisijas pamata uzdevumus, tai skaitā izskatīt sūdzības un izvērtēt informāciju par sertificēto arhitektu darbību, kā arī sniegt priekšlikumus Kolēģijas padomei piemērot disciplinārsodus (sk. arī Likumprojekta VII nodaļu).  **Likumprojekta VII nodaļa „Sertificēts arhitekts un sertificēts ainavu arhitekts”**  Likumprojekta VII nodaļa attiecas uz prasībām un kārtību, kādā tiek iegūts, apturēts un atcelts arhitekta un ainavu arhitekta patstāvīgās prakses sertifikāts.  Arhitekta sertificēšanu veic Kolēģija, veicot personas kompetences novērtēšanu un pārbaudi Ministru kabineta noteiktajā kārtībā (**Likumprojekta 29.pants**). **Likumprojekta 30.pants** nosaka prasības sertificētam arhitektam un sertificētam ainavu arhitektam:  1) sertificēts arhitekts un sertificēts ainavu arhitektu savā profesionālajā darbībā ir neatkarīgs un rūpējas par nevainojamas reputācijas uzturēšanu;  2) sertificēts arhitekts un sertificēts ainavu arhitekts nedrīkst būt sodīts par tādiem noziedzīgiem nodarījumiem, kas būvniecību regulējošajos normatīvajos aktos noteikti kā šķērslis sertifikāta iegūšanai attiecībā uz ikvienu būvniecības speciālistu, izņemot gadījumus, kad persona ir reabilitēta vai tai ir noņemta vai dzēsta sodāmība par minētajiem noziedzīgiem nodarījumiem;  3) sertificētam arhitektam un sertificētam ainavu arhitektam saskaņā ar Likumprojektu noteiktā kārtībā un apjomā regulāri jāpaaugstina profesionālās kompetences līmenis, papildus izglītojoties, kā arī jāiesniedz Kolēģijā informācija par patstāvīgo praksi.  Savukārt **Likumprojekta 31.pantā** noteiktas prasības sertificēta arhitekta un sertificēta ainavu arhitekta patstāvīgai praksei:  1) sertificētam arhitektam un sertificētam ainavu arhitektam patstāvīgajā praksē jāievēro normatīvie akti, šajā likumā noteiktie arhitekta un ainavu arhitekta ētikas pamatprincipi, sertificētu arhitektu un sertificētu ainavu arhitektu ētikas un profesionālās rīcības kodekss, kā arī citi Kolēģijas institūciju saistošie norādījumi;  2) sertificētam arhitektam un sertificētam ainavu arhitektam jāpārzina uz viņu darbu attiecināmie normatīvie akti, noteiktie standarti, un patstāvīgā prakse jāveic ar atbilstošu profesionālo rūpību;  3) sertificēti arhitekti un sertificēti ainavu arhitekti var veikt patstāvīgo praksi gan kā pašnodarbinātie, gan kā darbinieki, gan valsts amatpersonas statusā;  4) sertificēts arhitekts un sertificēts ainavu arhitekts praktizē tieši un personiski, un savu profesionālo darbību veic saskaņā ar rakstveida līgumu;  5) ne retāk kā reizi piecos gados tiek veikta sertificēta arhitekta un ainavu arhitekta prakses pārbaude, kuras ietvaros tiek vērtēta apgūtās tālākizglītības atbilstība šajā likumā un Kolēģijas institūciju izdotajos normatīvajos aktos noteiktajām prasībām, kā arī pārbaudes periodā iegūtā informācija par profesionālo praksi.  Lai novērstu praksē konstatētus gadījumus, kad negodprātīgi tiek izmantots arhitekta biroja nosaukums arhitekta pakalpojuma sniegšanai, **Likumprojekta 32.pantā** norādīti nosacījumi terminu „arhitekts, „ainavu arhitekts” „arhitektūra”, „ainavu arhitektūra”, „arhitektu birojs”, „ainavu arhitektu birojs” vai „arhitekta birojs”, un to atvasinājumu lietojumam komersanta firmā, nosakot, ka sertificēti arhitekti un sertificēti ainavu arhitekti attiecīgā komersanta firmā, dokumentos, reklāmā, atsaucēs un publiskajā vidē ir tiesīgi lietot vārdus „arhitektu birojs”, „ainavu arhitektu birojs” vai „arhitekta birojs”, „ainavu arhitekta birojs” vai dažādās vārdkopās izmantot vārdus „arhitekts”, „ainavu arhitekts” vai „arhitektūra”, „ainavu arhitektūra”, ja komersanta vairākums kapitāldaļu pieder vienam vai vairākiem sertificētiem arhitektiem un sertificētiem ainavu arhitektiem un tā galvenais darbības veids ir arhitektūras pakalpojumu sniegšana.  **Likumprojekta 33. un 34.pants** nosaka arhitekta un ainavu arhitekta darbības un sertifikāta apturēšanas vai atcelšanas kārtību un to piemērošanas gadījumus.  Savukārt **Likumprojekta 35.pants** nosaka sertificēta arhitekta un sertificēta ainavu arhitekta disciplinārpārkāpumu, bet **Likumprojekta 36.pants** ievieš šādus iespējamos disciplinārsodu veidus: brīdinājumu, pienākumu veikt pirmstermiņa kompetences pārbaudi, sertifikāta apturēšanu vai sertifikāta atcelšanu. Smagākais no Likumprojektā noteiktajiem sodiem ir arhitekta vai ainavu arhitekta sertifikāta atcelšana (**Likumprojekta 37.pants**), kas ir piemērojams gadījumā, ja nav konstatējami pierādījumi, ka arhitekts vai ainavu arhitekts pats kontrolējis, vadījis vai tieši izpildījis darbus, par kuriem viņš parakstījies kā atbildīgā persona.  Savukārt **Likumprojekta 38. un 39.pants** nosaka gadījumus, kad tiek piemērota sertifikāta apturēšana vai pienākums veikt kompetences pārbaudi kā disciplinārsods.  **Likumprojekta VIII nodaļa „Administratīvā atbildība par neatļautu reglamentētās profesijas vai reglamentēta uzņēmuma nosaukuma lietošanu”** nosaka administratīvo atbildību un sodu par neatļauta reglamentētās profesijas nosaukuma lietošanu un neatļautu reglamentētā nosaukuma lietošanu saimnieciskajā darbībā.  **Pārejas noteikumi**  Likumprojekta pārejas noteikumi nosaka nepieciešamās darbības Kolēģijas izveidei un personas, kuras tiesīgas piedalīties Kolēģijas sasaukšanas kopsapulcē (Likumprojekta pārejas noteikumu 1. un 2.punkts), kā arī pārejas regulējumu – pirmkārt, attiecībā uz personu tiesībām turpināt patstāvīgo praksi (Likumprojekta pārejas noteikumu 3.punkts), otrkārt, attiecībā uz noslēgtajiem un spēkā esošajiem deleģējuma līgumiem un par šo deleģējuma līgumu uzkrātās samaksas pārnešanu uz Kolēģiju (Likumprojekta pārejas noteikumu 4.punkts). Likumprojekta pārejas noteikumu 5.punkts nosaka, ka Likumprojekta VII nodaļa stājas spēkā 2023.gada 1.jūnijā. Likumprojekta pārejas noteikumu 6.punkts nosaka termiņu, līdz kuram Ministru kabinets izdod Likumprojektā paredzētos Ministru kabineta noteikumus, savukārt Likumprojekta pārejas noteikumu 7., 8. un 9.punkts nosaka pārejas regulējumu komersantiem, kuri nosaukumā vai firmā lieto Likumprojekta 32.pantā minētos apzīmējumus. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Nacionālā arhitektūras padome, LAS, LAAA. | |
| 4. | Cita informācija | Nav | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atbilstoši Centrālās statistikas pārvaldes datiem (SRG020 Ekonomiski aktīvi uzņēmumi sadalījumā pa galvenajiem darbības veidiem NACE 2.red.) darbības veidā „M7111 Arhitektūras pakalpojumi” 2019.gadā Latvijā darbojās 1033 komercsabiedrības, kurās tika pārstāvēti arhitekti, ainavu arhitekti un pilsētplānošanas speciālisti. Komercsabiedrību skaits arhitektūras pakalpojumu sniegšanā pēdējo gadu laikā ir ar augšupejošu tendenci, piemēram, 2017.gadā darbojās 965 komercsabiedrības, savukārt 2015.gadā − 757 komercsabiedrības. Būvniecības informācijas sistēmas dati liecina, ka 2021.gadā arhitekta prakses aktīvo sertifikātu skaits bija 793, savukārt 2018.gadā arhitekta prakses aktīvo sertifikātu skaits bija 788. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. | | Turpmākie trīs gadi (*euro*) | | | | |
| 2022. | | 2023. | | 2024. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023.  gadam | izmaiņas, salīdzinot ar vidēja termiņa budžeta ietvaru 2023.  gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme |  | 0 |  | 0 |  | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Likumprojekts tiks īstenots Kultūras ministrijas valsts budžeta līdzekļu un esošo pašvaldību budžeta līdzekļu ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai nodrošinātu Likumprojekta spēkā stāšanos, papildus nepieciešama šādu tiesību aktu projektu izstrāde:  1. likumprojekts „Grozījumi Būvniecības likumā”: – izslēdzams 4.panta 1.punkts (arhitektoniskās kvalitātes princips paredzēts Likumprojektā), 13.panta otrā daļa (prasības patstāvīgas prakses tiesību iegūšanai arhitektūras jomā paredzētas Likumprojektā), kā arī precizējams 5.panta pirmās daļas 4.punktā noteiktais pilnvarojuma apjoms Ministru kabinetam attiecībā uz sertifikātu izsniegšanu patstāvīgai praksei arhitektūras jomā;  2. pēc Likumprojekta pieņemšanas nepieciešams veikt grozījumus šādos Ministru kabineta noteikumos:  2.1. grozījumi Ministru kabineta 2002.gada 21.maija noteikumos Nr.194 „Izglītības programmu minimālās prasības arhitekta profesionālās kvalifikācijas iegūšanai”;  2.2. grozījumi Ministru kabineta 2018.gada 20.marta noteikumos Nr.169 „Būvspeciālistu kompetences novērtēšanas un patstāvīgas prakses uzraudzības noteikumi”;  2.3. grozījumi Ministru kabineta 2017.gada 28.februāra noteikumos Nr.107 „Iepirkuma procedūru metu konkursu norises kārtība”;  2.4. grozījumi likumā „Par reglamentētajām profesijām un profesionālās kvalifikācijas atzīšanu”;  3. Likumprojekts paredz deleģējumu Ministru kabinetam noteikt:  3.1. kārtību, kādā personai piešķir sertifikātu arhitektūras un ainavu arhitektūras jomā, kā arī prasības, kādas izpildāmas sertifikāta iegūšanai;  3.2. arhitektūras un ainavu arhitektūras konkursu iedalījumu un norises kārtību;  3.3. kārtību, kādā tiek veikta vizuālās mākslas vai dizaina objektu izvēle novietošanai publiskajās būvēs;  3.4. būvētās vides un ainavas aizsardzības, pārvaldības, plānošanas un veidošanas principus, kvalitātes kritērijus un noteikumus;  3.5. apstiprināt Nacionālās arhitektūras padomes nolikumu. |
| 2. | Atbildīgā institūcija | Kultūras ministrija, Ekonomikas ministrija, Finanšu ministrija, Izglītības un zinātnes ministrija, Vides aizsardzības un reģionālās attīstības ministrija, Tieslietu ministrija. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Eiropas Padomes 2005.gada 7.septembra direktīva 2005/36/EKpar profesionālo kvalifikāciju atzīšanu.  Eiropas Parlamenta un Eiropas Padomes 2013.gada 20.novembra direktīva 2013/55/ES ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu). |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav |
| |  |  |  |  | | --- | --- | --- | --- | | **1. tabula Tiesību akta projekta atbilstība ES tiesību aktiem** | | | | | Attiecīgā ES tiesību akta datums, numurs un nosaukums | Eiropas Parlamenta un Eiropas Padomes 2005.gada 7.septembra direktīva 2005/36/EK par profesionālo kvalifikāciju atzīšanu (turpmāk – Direktīva Nr.2005/36/EK).  Eiropas Parlamenta un Eiropas Padomes 2013.gada 20.novembra direktīva 2013/55/ES ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) (turpmāk – Direktīva Nr.2013/55/ES). | | | | A | B | C | D | | Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | | *Direktīvas Nr.2005/36/EK* 46.pants 1.punkts  *Direktīvas Nr.2013/55/ES*  *35.pants* | 4.nodaļa, 21.pants  4.nodaļa, 21.pants | *Pārņemts pilnībā. Atbildīgā institūcija ir Izglītības un zinātnes ministrija* | *Stingrākas prasības nav paredzētas* | | *Direktīvas Nr.2005/36/EK* 47.pants  *Direktīvas Nr.2013/55/ES*  *36.pants* | 4.nodaļa 21.pants  4.nodaļa,  21.pants | *Pārņemts pilnībā. Atbildīgā institūcija ir Izglītības un zinātnes ministrija* | *Stingrākas prasības nav paredzētas* | | *Direktīvas Nr.2005/36/EK* 48.pants,  1.punkts | 4.nodaļa 22. un 23.pants | *Pārņemts pilnībā. Atbildīgā institūcija ir Izglītības un zinātnes ministrija, Kultūras ministrija, Ekonomikas ministrija, Vides aizsardzības un reģionālās attīstības ministrija* | *Stingrākas prasības nav paredzētas* | | *Direktīvas Nr.2005/36/EK* 49.pants,  1., 2.punkts  *Direktīvas Nr.2013/55/ES*  *37.pants* | 4.nodaļa,  21.pants;  5.nodaļa,  26.pants  4.nodaļa,  21.pants | *Pārņemts pilnībā. Atbildīgā institūcija ir Izglītības un zinātnes ministrija un Kultūras ministrija* | *Stingrākas prasības nav paredzētas* | | Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Likumprojekts šo jomu neskar. | | | | Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | | | Cita informācija | Nav | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2020.gada 10.jūlijā tika ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Likumprojekta izstrādē, līdz 2020.gada 31.augustam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā”  5. un 7.4.1 punktam. |
| 2. | Sabiedrības līdzdalība projekta izstrādē | Likumprojekta izstrādes procesā notikušas plašas konsultācijas ar arhitektūras nozari. Likumprojekta izstrādes nepieciešamība un tajā paredzētais tiesiskais regulējums ir izvērtēts 2017.gada 24.oktobra LAS sēdē, 2018.gada 20.aprīļa LAS XXI kongresā, 2018.gada 7.septembra Latvijas sertificēto arhitektu kopsapulcē, kā arī Nacionālās arhitektūras padomes 2017.gada 14.decembra, 2018.gada 27.septembra un 2019.gada 31.oktobra sēdēs. Likumprojekta apspriešanas laikā Nacionālās arhitektūras padomē bija pārstāvētas šādas institūcijas un organizācijas: Ekonomikas ministrija, Izglītības un zinātnes ministrija, Kultūras ministrija, Vides aizsardzības un reģionālās attīstības ministrija, Nacionālās kultūras mantojuma pārvalde, Rīgas pašvaldības aģentūra „Rīgas pilsētas arhitekta birojs”, divu pašvaldību pārstāvji, četri LAS pārstāvji, divu augstskolu – Rīgas Tehniskās universitātes un Biznesa, mākslas un tehnoloģiju augstskolas RISEBA, kas īsteno augstākās izglītības programmas arhitektūras jomā, pārstāvji, praktizējoši arhitekti un arhitektūras jomas eksperti. Likumprojektā paredzētais tiesiskais regulējums tika prezentēts 2019.gada 10.decembra Kultūras ministrijas organizētajā sanāksmē, kurā piedalījās Latvijas pašvaldību pilsētu arhitekti un arhitektu dienestu pārstāvji. 2020.gada 23.janvārī Likumprojekts tika prezentēts Latvijas Būvniecības padomes sēdē, kurā notika diskusijas, un padomes locekļu vidū Likumprojekts guva pozitīvu atbalstu. Visās minētajās sanāksmēs un sēdēs Likumprojekta virzība tika konceptuāli atbalstīta. Papildus sabiedrības pārstāvji tika aicināti līdzdarboties Likumprojekta izstrādē, līdz 2020.gada 31.augustam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | Sabiedrības līdzdalības procedūras ietvaros Kultūras ministrija par Likumprojektu saņēma un sadarbībā ar Vides aizsardzības un reģionālās attīstības ministriju, Nacionālo kultūras mantojuma pārvaldi, LAS, LAS Sertificēšanas centru, LAAA, Rīgas Tehnisko universitāti un praktizējošiem arhitektiem izskatīja 18 fizisku un juridisku personu priekšlikumus, tajā skaitā Latvijas Mākslas akadēmijas (turpmāk – LMA), Latvijas Mākslinieku savienības (turpmāk – LMS), Mākslas menedžmenta un informācijas centra, LAAA, Latvijas lielo pilsētu asociācijas un Rīgas pilsētas būvvaldes atzinumus.  No saņemtajiem priekšlikumiem daudzi tika atzīti par konstruktīviem un tika iestrādāti Likumprojektā. Kā būtiskākie un vērā ņemtie priekšlikumi bija Rīgas pilsētas būvvaldes komentāri par Likumprojekta mērķi (Likumprojekta 2. un 3.pants) un tā saistību ar būvniecības normatīvo regulējumu, arhitektūras principiem (Likumprojekta 4.pants) un terminu skaidrojumiem (Likumprojekta 1.pants).  Savukārt vērā netika ņemts Rīgas pilsētas būvvaldes priekšlikums par arhitektūras principu izvērtēšanu nacionālo interešu objektu būvniecības gadījumā, jo šis priekšlikums neattiecas uz Likumprojekta darbības jomu. Netika ņemti vērā arī Rīgas pilsētas būvvaldes priekšlikumi par būvniecības ieceru izvērtēšanu attiecībā uz vietējās nozīmes sabiedriski nozīmīgu būvju būvniecību, un prasībām multifunkcionālās būves telpai vai telpai ar brīvo plānojumu, jo šie jautājumi nav saistīti ar Likumprojekta darbības jomu.  Likumprojektā tika ņemti vērā LAAA ierosinājumi par ainavu arhitekta profesiju kā līdztiesīgu, autonomu arhitektūras nozares profesiju un ainavu arhitektūru kā līdztiesīgu un autonomu radošo industriju, kā arī priekšlikumi par ainavu arhitektūru un ainavu arhitektiem (sk. visā Likumprojektā, tai skaitā Likumprojekta 1.pantā, 10.pantā, 11.pantā un 29.pantā).  LAAA izteica priekšlikumu veidot vienotu arhitektūras un ainavu pārvaldības institūciju tīklojumu visos pārvaldības līmeņos − nacionālā, reģionālā, valstspilsētu un novadu pašvaldību līmenī, lai pārvaldībā aptvertu visu Latvijas teritoriju, kā arī iekļaut Likumprojektā ainavu arhitektus nacionālā, reģionālā un vietējā pārvaldības līmenī uz līdztiesīgiem principiem līdzvērtīgi ar arhitektiem. Minētie priekšlikumi ir daļēji iekļauti Likumprojekta II nodaļā „Atbildīgās institūcijas un pilnvarotās nevalstiskās organizācijas”. Tā kā LAAA priekšlikumi pārsniedz Likumprojekta noteikto darbības jomu, tad nākotnē ir nepieciešami precizējumi arī citos likumos un likumprojektos (tostarp būvniecības jomā un reglamentēto profesiju jomā).  Ņemot vērā dažu institūciju un privātpersonu izteiktos priekšlikumus un iebildumus saistībā ar Likumprojektā noteiktās jaunās arhitektu pašpārvaldes institūcijas – Kolēģijas ieviešanu (Likumprojekta 19., 20., 21. un 23.pants) un atļauju lietot arhitekta nosaukumu (Likumprojekta 12.pants), tika būtiski pārkārtota Likumprojekta struktūra, papildināti un precizēti atbilstošie panti un termini. Tika precizēts arhitektu pašpārvaldes institūcijas nosaukums uz Kolēģiju, tādējādi novēršot priekšlikumos un iebildumos izteiktās bažas par LAS kā profesionālas radošās organizācijas, kas pārstāv dažādās jomās strādājošo arhitektu intereses, turpmāko lomu un statusu. Savukārt, papildinot Likumprojekta 9.pantu, tika nostiprināta profesionālo radošo organizāciju, tajā skaitā LAS un LAAA, kompetence un loma.  Tika ņemti vai daļēji ņemt vērā LMS, LMA un Mākslas menedžmenta un informācijas centra par Likumprojektu sniegtie priekšlikumi saistībā ar mākslas vai dizaina objektu izvietošanu publiskajās būvēs. Būtiskākais priekšlikums, kas tika ņemts vērā, bija LMA iebildums par Likumprojektā norādīto konkrēto budžeta izmaksu ierobežojumu, kas tiktu novirzīts mākslas vai dizaina objektam, ne vairāk kā 65 000 *euro*, kas tika pamatots ar norādītās summas neatbilstību reālajai situācijai un izmaksām pilsētvides mākslas un dizaina darbu izveides jomā, kas ierobežotu mākslas objekta mērogu un daudzos gadījumos padarītu neiespējamu jaunbūves mērogam atbilstoša mākslas darba izveidi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tā ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Ekonomikas ministrija, Izglītības un zinātnes ministrija, Vides aizsardzības un reģionālās attīstības ministrija, Tieslietu ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts paredz jauna autonoma pašpārvaldes publisko tiesību subjekta –Kolēģijas izveidi. Vienlaikus atzīmējams, ka atbilstoši Likumprojekta 22.pantam un arī līdzšinējai praksei, Kolēģijas finanšu līdzekļi veidojas no sertificētu arhitektu veiktajām iemaksām. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Purviņa 67330249

[Dzintra.Purvina@km.gov.lv](mailto:Dzintra.Purvina@km.gov.lv)